Rekordösszegért hajózott a Disney
Több mint 330 ezer dollárt fizetett a Disney egyik turistahajója a Panama-csatornán való áthaladásért. A csatornát bővíteni kellene, a hajóforgalom egyre nagyobb, ezért nő a várakozási idő és a használati díj is.
A Floridából Los Angelesbe tartó, közel 300 méter hosszú Disney Magic – a Walt Disney társaság egyik leányvállalatának sétahajója – május 16-án 331 ezer dollár (mintegy 53 millió forint) kifizetése fejében haladhatott át a csatornán, amely egyébként turistaszemszögből a tengeri körutazás egyik csúcspontja. A csatornán egyébként egyre sűrűbb a hajóforgalom, a közelmúltban három tartályhajó is 313 ezer dollárt fizetett azért, hogy használhassa a Csendes- és az Atlanti-óceánt összekötő, 80 kilométeres vízi utat.

Az egyre ritkább, még szabad áthajózási időszakok árverésen kelnek el mind magasabb áron. Jachttulajdonosok, tengerjáró kirándulóhajók és tartályhajók üzemeltetői versengenek az átkelés jogáért. Azok a vállalatok, amelyek Ázsiából szeretnék eljuttatni árujukat az Egyesült Államok keleti partjára, hajlandók magas árat fizetni azért, hogy a Panama-csatorna igénybe vételével időt takarítsanak meg, és termékeiket ne kelljen kirakodni Közép-Amerikában, és a szárazföldön átszállítva a keleti oldalon újra berakodni.

Noha tavaly megkezdődött a csatorna bővítése, az előreláthatólag több mint öt milliárd dollárt felemésztő fejlesztés 2014-nél előbb nem fejeződik be. A zsúfoltság addig is csak nő, a csatornán való átkelésre 2008 első három hónapjában harmadával többet kellett várni, mint a tavalyi év ugyanezen időszakában.
Magazin